Ընտանիք ստեղծելու առաջին փորձը նա արել էր տասնինը-քսան տարեկանում. սիրած աղջկան պարզապես նստեցրել էր տաքսի և առանց նշան դնելու, առանց հարսանիքի, անօժիտ տարել հայրական տուն: Դեռ ոչինչ, որ առանց հարսանիքի, բայց Նուվարիշի մայրը այդպես էլ չկարողացավ ներել հարսին, որ նա ամուսնու տուն եկավ առանց օժիտի: Սկեսրոջ հետ մեկուկեսամսյա պատերազմից հետո աղջիկը հավաքեց իրերը և դուրս եկավ փողոց, որպեսզի այլևս երբեք չվերադառնա: